ธปท.เชื่อมาตรการแก้วิกฤตหนี้ยุโรปดึงความมั่นใจระยะสั้นได้
ธปท.คาดมาตรการแก้วิกฤษเศรษฐกิจยุโรปช่วยดึงความมั่นใจนักลงทุนระยะสั้นได้  แต่ปัจจัยความไม่แน่นอนยังคง
7 ต.ค. 2554

ธปท.คาดมาตรการแก้วิกฤษเศรษฐกิจยุโรปช่วยดึงความมั่นใจนักลงทุนระยะสั้นได้  แต่ปัจจัยความไม่แน่นอนยังคง
นายทรงธรรม ปิ่นโต ผู้อำนวยการ สำนักเศรษฐกิจมหาภาค ธนาคารแห่งประเทศไทย(ธปท.) กล่าวว่า การหามาตรการช่วยแก้ไขวิกฤตหนี้ในยุโรปในช่วงนี้ อาทิ การเพิ่มศักยภาพในการแข่งขันของยุโรปของทางกองทุนการเงินระหว่างประเทศ(ไอเอ็มเอฟ) การส่งสัญญาณแทรกแซงตลาดอนุพันธ์ในภูมิภาคยุโรป เพื่อป้องกันไม่ให้วิกฤตหนี้บานปลาย การพยามเสนอแผนในการเตรียมเพิ่มทุนให้กับธนาคารในยุโรป การเสนอให้ตัดรายจ่ายที่ไม่จำเป็น หรือแนวทางอื่นๆ น่าจะช่วยดึงความมั่นใจระยะสั้นของนักลงทุนให้กลับมาได้ แต่การแก้ไขปัญหาให้เรียบร้อยจริงยังมองว่าต้องอาศัยเวลาอีกระยะหนึ่ง
“วิธีการปัญหาที่ออกมาในช่วงนี้น่าจะพอดึงความเชื่อมั่นในระยะสั้นได้ แต่การแก้ปัญหาที่ทำอยู่ตอนนี้ไม่น่าจะมีผลให้เงินทุนเคลื่อนย้ายนิ่งหรือไหลกลับยุโรปหรือสหรัฐฯทางเดียว คิดว่าเงินทุนเคลื่อนย้ายยังน่าจะเคลื่อนไหว 2 ทางอยู่ คือ ทั้งเข้า และออก จากไทยเรา เพราะปัจจัยพื้นฐานเศรษฐกิจเรายังดีอยู่ แต่ขณะเดียวกันความผันผวนก็ยังคงอยู่” นายทรงธรรมกล่าว
นายทรงธรรม กล่าวว่า สถานการณ์น้ำท่วมในประเทศขณะนี้น่าจะทำให้การบริโภคหรือการใช้จ่ายในประเทศปรับตัวลดลงชั่วคราว แต่ในระยะยาวยังสามารถขยายตัวได้ จึง เพราะเท่าที่ดูการจ้างงานของไทยยังต่ำ สินค้าเกษตรมีราคาดีจากมาตรการภาครัฐที่เข้ามาช่วย ขณะที่การผลิตยังอยู่ในระดับที่ดีแม้น้ำท่วมจะส่งผลลกระทบการผลิตในระยะสั้นบ้าง แต่ความเสียหายยังไม่มากและน่าจะมีการผลิตชดเชยได้ เหมือนช่วงก่อนที่ไทยได้รับผลกระทบจากภัยพิบัติในญี่ปุ่นก่อนหน้านี้และห่วงว่าการผลิตรถยนต์จะชะลอไปมาก แต่ในที่สุดก็สามารถเร่งกำลังการผลิตชดเชยกันได้ ทำให้กระทบไม่มาก นอกจากนี้ภาคการส่งออกก็ยังขยายตัวได้ จึงเชื่อว่าสถานการณ์ผลกระทบจากต่างประเทศและน้ำท่วมในช่วงนี้จะส่งผลกระทบต่ออัตราการเติบโตทางเศรษฐกิจไม่มากนัก